
Προς 

τα ελεγκτικά γραφεία

[με την παράκληση να ενημερώσετε

σχετικά τoυς Ορκωτούς Ελεγκτές Λογιστές σας]

       Θέμα:  Σύσταση Επιτροπής Συμβουλευτικής Υποστήριξης των  Ο.Ε.Λ.  

Κύριοι,

Σας γνωστοποιούμε ότι το Εποπτικό Συμβούλιο, κατά την υπ’ αριθμ. ΣΤ΄19/4/14.12.2009 και σε συνέχεια της ΣΤ΄24/2/10.3.2010 συνεδρίασής του, αποφάσισε ομόφωνα τη σύσταση Επιτροπής Συμβουλευτικής Υποστήριξης των Ορκωτών Ελεγκτών Λογιστών (Ε.Σ.Υ.Ο.Ε.Λ.) μελών του Σ.Ο.Ε.Λ. και τη προκήρυξη 7 θέσεων για τη λειτουργία της Επιτροπής αυτής.

Σκοπός της Ε.Σ.Υ.Ο.Ε.Λ. είναι η συμβουλευτική υποστήριξη, σε συνεχή και συστηματική βάση, όλων των Ελεγκτικών Εταιρειών ή Ορκωτών Ελεγκτών Λογιστών, μελών του Σ.Ο.Ε.Λ. Η υποστήριξη αυτή θα καλύπτει, κυρίως, επαγγελματικά θέματα τρεχούσης φύσεως για τα οποία απαιτείται η άμεση επίλυσή τους.

Η Ε.Σ.Υ.Ο.Ε.Λ. θα λειτουργεί βάσει Κανονισμού που θα εγκριθεί με νεότερη απόφαση του Εποπτικού Συμβουλίου. Στον Κανονισμό αυτό θα καθορίζονται, εκτός των άλλων, και ο χρόνος της μερικής απασχόλησης, καθώς και η αμοιβή των μελών της Επιτροπής αυτής.

Τα μέλη της Ε.Σ.Υ.Ο.Ε.Λ. διορίζονται με σχετική απόφαση του Εποπτικού Συμβουλίου από πίνακα υποψηφίων Ορκωτών Ελεγκτών Λογιστών, μελών του Σ.Ο.Ε.Λ., που προτείνονται από τις Ελεγκτικές Εταιρείες.

Οι υποψήφιοι για μέλη της  Ε.Σ.Υ.Ο.Ε.Λ. πρέπει να είναι εν ενεργεία Ο.Ε.Λ., να γνωρίζουν πολύ καλά την Αγγλική γλώσσα και να έχουν μεγάλη γνώση και εμπειρία στα αντικείμενα του επαγγέλματος.

Ειδικότερα στα εξής αντικείμενα:

►Θέματα ελεγκτικής [διατύπωση εκθέσεων ελέγχου και ελεγκτικές διαδικασίες]

►Θέματα Λογιστικών Προτύπων[Διεθνή και Ελληνικά Λογιστικά Πρότυπα]

►Φορολογικά [ΚΒΣ, ΦΦΠ, ΦΝΠ, ΦΠΑ]

►Εμπορική Νομοθεσία [κ.ν.2190/1920 κ.λπ]

Παρακαλούμε να ενημερώσετε τα μέλη σας, σχετικά με την προκήρυξη αυτή, και να αποστείλετε στο Εποπτικό Συμβούλιο πίνακα των ενδιαφερομένων το αργότερο μέχρι την 20.4.2010. Ο πίνακας αυτός πρέπει να συνοδεύεται με πλήρη βιογραφικό σημείωμα κάθε υποψηφίου.

Ο ΠΡΟΕΔΡΟΣ

ΧΑΡΙΛΑΟΣ Π. ΑΛΑΜΑΝΟΣ

Ορκωτός Ελεγκτής Λογιστής

Εσωτερική Διανομή: 

· Επιστημονικό Συμβούλιο Σ.Ο.Ε.Λ. 

· Γραμματεία Σ.Ο.Ε.Λ. 

